S-172/2022

Mál þetta er höfðað með tveimur ákærum lögreglustjórans á höfuðborgarsvæðinu á hendur D-x-x S-x-x, kt. 000000- 0000, [...]. Fyrri ákæra er gefin út 25. janúar 2022 og er „fyrir líkamsárás með því að hafa, laugardaginn 20. júní 2020, veist með ofbeldi að A, kt. 000000- 0000, að [...]í Hafnarfirði, og slegið hann í andlit með þeim afleiðingum að A hlaut nefbrot.

Mál nr. 007- 2020- 32992

Telst þetta varða við 1. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Fyrir hönd A, kt. 000000- 0000, gerir A-kvk-nf B-kvk-nf J-kvk-nf, lögmaður, þá kröfu að ákærða verði gert að greiða brotaþola miskabætur samtals að fjárhæð kr. 1.200.000,-auk vaxta skv. 8. gr. vaxtalaga nr. 38/2001, sbr. 4. gr. laganna frá 20.06.2020 til þess dags er mánuður er liðinn frá því bótakrafa þessi er kynnt fyrir kærða en með dráttarvöxtum frá þeim degi skv. 9. gr., sbr. 1. mg. 6. gr. vaxtalaga til greiðsludags. Þá er krafist skaðabóta vegna útlagðs kostnaðar brotaþola, að fjárhæð kr. 25.738, auk vaxta skv. 8. gr. vaxtalaga nr. 38/2001, sbr. 4. gr. laganna frá 20. júní 2020 til þess dags er mánuður er liðinn frá því bótakrafa þessi er kynnt fyrir kærða en með dráttarvöxtum frá þeim degi skv. 9. gr., sbr. 1. mg. 6. gr. vaxtalaga til greiðsludags. Þá er krafist greiðslu lögmannsþóknunar eða réttargæsluþóknunar, ef lögmaður verður skipaður réttargæslumaður, allt í samræmi við framlagða tímaskýrslu að teknu tilliti til þess að brotaþoli er ekki með virðisaukaskattskylda starfsemi.“

Síðari ákæra er gefin út 14. febrúar 2023 og er „I. Fyrir umferðarlagabrot með því að hafa, föstudaginn 21. janúar 2022, ekið bifreiðinni [...] undir áhrifum áfengis (í blóðsýni mældist vínandamagn 0.67 ‰) um Grettisgötu við Klapparstíg í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 49. gr., sbr. 1. mgr. 95. gr. umferðarlaga nr. 77/2019.

M: 007- 2022- 004214

II.

Fyrir umferðarlagabrot með því að hafa, fimmtudaginn 9. júní 2022, ekið bifreiðinni [...]með 96 km hraða á klukkustund um Álftanesveg í Garðabæ, þar sem lögregla stöðvaði aksturinn, en leyfður hámarkshraði á veginum var 70 km á klukkustund.

M: 007- 2022- 30702

Telst háttsemi þessi varða við 2., sbr. 4. mgr. 37. gr., sbr. 1. mgr. 95. gr. umferðarlaga nr. 77/2019.

III.

Fyrir umferðar- og fíkniefnalagabrot með því að hafa, mánudaginn 18. júlí 2022, ekið bifreiðinni [...] undir áhrifum áfengis (í blóðsýni mældist vínandamagn 0.87 ‰) og með 157 km hraða á klukkustund um Vesturlandsveg við Ártúnsbrekku í Reykjavík, þar sem lögregla stöðvaði aksturinn, en leyfður hámarkshraði á veginum var 80 km á klukkustund, og jafnframt haft í vörslum sínum 6,72 gaf kókaíni, sem lögregla fann við vegarkant Vesturlandsvegs eftir að ákærði henti því út um glugga bifreiðarinnar.

Telst háttsemi þessi varða við 2., sbr. 4. mgr. 37. gr. og 1., sbr. 2. mgr. 49. gr., sbr. 1. mgr. 95. gr. umferðarlaga nr. 77/2019 og 2. gr., sbr. 5. og 6. gr. laga um ávana- og fíkniefni nr. 65/1974 og 2. gr. sbr., 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

M: 007- 2022- 038996

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019.“

Málin voru sameinuð. Fyrir dómi hefur ákærði játað sök samkvæmt ákærunum. Með játningu sinni, sem fær stoð í gögnum málsins er ákærði sannur að sök og hefur unnið sér til refsingar en háttsemi hans er rétt færð til refsiheimilda í ákærum. Samkvæmt sakavottorði er sakaferill ákærða sá að honum var í september 2014 gerð 70.000 króna sekt fyrir brot gegn 1. sbr. 2. mgr. 45. gr. a þág. umferðarlaga; ákærði var í maí 2019 með dómi Landsréttar dæmdur í 30 daga fangelsi fyrir líkamsárás, en fullnustu refsingarinnar frestað skilorðsbundið í tvö ár; í júní 2019 var gerð við ákærða sátt sem fól í sér 160.000 króna sekt í ríkissjóð vegna brota gegn 1. mgr. 37. og 1. mgr. 48. gr. þág. umferðarlaga en ákærði hafði meðal annars ekið án þess að hafa ökuskírteini meðferðis; í febrúar 2020 var ákærði í Landsrétti dæmdur í fimmtán mánaða fangelsi fyrir brot gegn 2. mgr. 218. gr. laga nr. 19/1940 en um skilorðsrof var að ræða og þá var refsing ákveðin sem hegningarauki. Héraðsdómur, þar sem ákærði var sakfelldur fyrir sömu háttsemi, var kveðinn upp í nóvember 2018; ákærði var í febrúar 2021 dæmdur til greiðslu 200.000 króna sektar í ríkissjóð fyrir brot gegn 2. mgr. 37. og 1. mgr. 48. gr. umferðarlaga en ákærði hafði meðal annars ekið sviptur ökurétti; loks var ákærða í febrúar 2022 ákveðin viðurlög, 300.000 króna sekt fyrir brot gegn 1. mgr. 7. gr. umferðarlaga nr. 77/2019 og fíkniefnalagabrot. Brot ákærða samkvæmt fyrri ákæru er framið fyrir dóm sem kveðinn var upp yfir ákærða í febrúar 2021 og viðurlagaákvörðun sem gerð var í febrúar 2022. Brot ákærða samkvæmt fyrsta ákærulið síðari ákæru er framið fyrir viðurlagaákvörðunina. Refsing ákærða verður að þessu leyti ákveðin sem hegningarauki. Að því er varðar fyrri ákæru verður vegna sakaferils ákærða horft til 1. mgr. 218. gr. c laga nr. 19/1940. Með brotinu rauf ákærði skilorð sem honum hafði verið sett í dómi Landsréttar í maí 2019 en það skilorð hafði ákærði einnig rofið áður og var það dæmt upp með dómi Landsréttar í febrúar 2020. Brot ákærða samkvæmt fyrri ákæru þessa máls beindist að höfði brotaþola. Á hinn bóginn játar ákærði sök í málinu að fullu. Fyrri ákæra er gefin út rúmum tveimur árum eftir atvikið.

Þegar á allt er horft ákveðst refsing ákærða fangelsi í fjóra mánuði og 745.000 króna sekt í ríkissjóð. Vegna sakaferils ákærða er ekki unnt að skilorðsbinda refsinguna. Greiði ákærði ekki sektina innan fjögurra vikna frá birtingu dómsins sæti hann 34 daga fangelsi. Loks ber að svipta ákærða ökurétti í sex mánuði. Ákærði hefur framið ólögmæta meingerð gagnvart brotaþola fyrri ákæru og ber bótaábyrgð á. Krafa brotaþola vegna útlagðs kostnaðar er studd gögnum og verður tekin til greina. Í læknisvottorði segir meðal annars að áverkar brotaþola séu „í sjálfu sér ekki alvarlegs eðlis, vel tókst til að rétta brotið og hann ætti að gróa sára sinna á 4- 6 vikum.“ Brotaþoli þykir eiga rétt á miskabótum úr hendi ákærða og ákveðast þær 400.000 krónur. Þá verður ákærða gert að greiða brotaþola 310.000 krónur í málskostnað og hefur þá verið litið til skyldu brotaþola til að greiða virðisaukaskatt af málflutningsþóknun. Loks verður ákærða gert að greiða málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 753.300 krónur með virðisaukaskatti, og annan sakarkostnað sem samkvæmt gögnum malsins nemur 179.606 krónum. Af hálfu ákæruvaldsins fór K-kk-nf S-kk-nf E-kk-nf aðstoðarsaksóknari með mál þetta. Þ-kk-nf D-kk-nf kveður upp dóm þennan.

Dómsorð:

Ákærði, D-x-x S-x-x, sæti fangelsi í fjóra mánuði.

Ákærði greiði 745.000 króna sekt í ríkissjóð en þrjátíu og fjögurra daga fangelsi komi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í sex mánuði frá birtingu dómsins að telja.

Ákærði greiði A 425.738 krónur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 20. júní 2020 til 10. febrúar 2023, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 310.000 krónur í málskostnað.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 753.300 krónur, og 179.606 króna annan sakarkostnað.

Þ-kk-nf D-kk-nf